Ir-Regolament tal-Kunsill (KE) Nru 149/1999
tad-19 ta' Jannar 1999
li jemenda r-Regolament (KE) Nru 2027/95 li jistabbilixxi sistema għall-ġestjoni ta' l-isforz tas-sajd li għandu x'jaqsam maż-żoni u r-riżorsi mis-sajd tal-Komunità
IL-KUNSILL TA' L-UNJONI EWROPEA,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3760/92 tal-20 ta' Diċembru 1992 li jistabbilixxi sistema Komunitarja għas-sajd u l-akwakultura [1], u b'mod partikolari l-Artikolu 8(4) tiegħu,
Wara li kkunsidrat il-proposta mill-Kummssjoni,
Billi r-Regolament tal-Kunsill (KE) Nru 685/95 tas-27 ta' Marzu 1995 dwar il-ġestjoni ta' l-isforz tas-sajd li għandu x'jaqsam ma' ċerti żoni u riżorsi tas-sajd tal-Komunità [2] jistabbilixxi l-kriterji u l-proċeduri għad-dħul ta' sistema għall-ġestjoni ta' l-isforz tas-sajd fit-taqsimiet ta' l-ICES Vb, VI, VII, VIII, IX, X u fl-erji CECAF 34.1.1, 34.1.2 u 34.2.0;
Billi r-Regolament (KE) Nru 2027/95 [3] li jistabbilixxi sistema għall-ġestjoni ta' l-isforz tas-sajd li għandha x'taqsam ma' ċerti żoni u riżorsi tas-sajd tal-Komunità u l-isforz massimu u minimu tas-sajd għal kull Stat Membru u għal kull post tas-sajd, fuq il-bażi tat-tagħrif mibgħut mill-Istati Membri;
Billi, meta kien adottat ir-Regolament (KE) Nru 2027/95, id-Danimarka ħadet il-veduta illi s-sajd industrijali għandu jiġi trattat fl-istess manjiera bħas-sajd fuq il-baħar apert u għalhekk ma bagħtitx lill-Kummissjoni l-istimi tagħha dwar l-isforz tas-sajd meħtieġ minn dawn il-bastimenti;
Billi s-sajd industrijali mid-Danimarka jimmira għall-ispeċji tal-baħar apert kif ukoll għall-ispeċji demersali, partikolarment fil-każ tal-budakkra Norveġiża u tas-sallura tar-ramel;
Billi huwa għalhekk meħtieġ fuq il-bażi tat-tagħrif mibgħut f'talba separata magħmula mid-Danimarka fit-22 ta' Lulju 1997, u b'konformità mal-kriterji preskritti fil-Regolament (KE) Nru 2027/95, illi jiġi aġġustat l-isforz massimu tad-Danimarka sabiex jitqies is-sajd industrijali ta' dawn l-ispeċji demersali;
Billi r-Regolament (KE) Nru 2027/95 għandu għalhekk jiġi emendat,
ADOTTAT DAN IR-REGOLAMENT:
Artikolu 1
Il-parti ta' l-Anness mar-Regolament (KE) Nru 2027/95 li għandu x'jaqsam ma' l-isforz massimu annwali tas-sajd għal tagħmir irmunkat u tagħmir fiss għall-ispeċji demersali għar-Renju tad-Danimarka għandu jiġi mibdul bl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta' Jannar 1999.